
ס.ל. חבר המתרגמים בע"מ

הוראות הביצוע של מענקי המקום והפיתוח לרכישת דירות לזכאי משרד הבינוי והשיכון

היו"ר משה גפני:

שלום לכולם, אני פותח את ישיבת הוועדה. על סדר היום הוראות הביצוע של מענקי המקום והפיתוח לרכישת דירות לזכאי משרד הבינוי והשיכון. אנחנו ביקשנו בהעברה של הכסף למענקי המקום והפיתוח הסדר והסבר על הביצוע, איך מתכוונים לבצע את העברות המענקים הללו, איפה זה מתבצע ומה התכנית להמשך. 

אני רק רוצה להודיע לחברי הוועדה שביום חמישי תהיה ישיבה של ועדת הכספים בתל אביב, ב-12:15, יוצאות עכשיו הזמנות לישיבה על המדיניות הכלכלית והחברתית של הממשלה, עם ראש הממשלה, בקריה בתל אביב. 

ראלב מג'אדלה:

יתקשרו אליכם, תקבלו את זה. 

היו"ר משה גפני:

לא מכניסים ערבים. 

ראלב מג'אדלה:

אם אני לא אכנס, אתה בוודאי לא תיכנס. 

היו"ר משה גפני:

הודעתי לך, שאם לא ייכנסו ערבים, לא ייכנסו חרדים. 

ראלב מג'אדלה:

אני הייתי בקריה הרבה יותר מהרבה יהודים, כששר הביטחון היה ברק. 

היו"ר משה גפני:

זה נכון. 

שי חרמש:

מחר יגידו שאתה משת"פ, למה אתה אומר את זה בקול רם? למה אתה צריך להגיד את זה? 

ראלב מג'אדלה:

בתפיסה הקיבוצית המתנשאת, כן. 

שי חרמש:

חיסלתם אותם במפלגה, מה אתה רוצה? 

פאינה קירשנבאום:

את מי, את הקיבוצים? 

שי חרמש:

בטח, הם חיסלו. 

מגלי והבה:

על מה הדיון ביום חמישי? 

היו"ר משה גפני:

על המדיניות הכלכלית והחברתית של הממשלה. 

ראלב מג'אדלה:

זה בהמשך למסיבת העיתונאים. 

היו"ר משה גפני:

לא קשור למסיבת העיתונאים. אני אמרתי לראש הממשלה שאנחנו הוועדה שתצטרך לבצע את כל השינויים שהיום מדברים עליהם. אגב, כל השינויים האלה הם נושאים שעלו כאן בוועדה במשך שנתיים. 

מגלי והבה:

למה הדיונים האלה לא מתקיימים כאן, וביום נורמלי של הכנסת? 

היו"ר משה גפני:

 היה מדובר על לעשות את זה מחר. 

מגלי והבה:

אנחנו כל הזמן מחפשים איפה להיות, אבל אף אחד לא רואה אותנו ואף אחד לא שומע אותנו. אני לא מבין את זה. 

היו"ר משה גפני:

חבר הכנסת והבה, זה לראשונה---

מגלי והבה:

ראיתי אותך בכפר המכבייה והצטערנו שעשינו את זה שם. על הדברים הלא חשובים אתה מקדיש יום שלם. כל הדברים של ועדת הכספים הם חשובים, אבל זה נושא חשוב שאפשר לדון באחד מהאולמות כאן של ה---

היו"ר משה גפני:

אבל אי אפשר מחר. אי אפשר, בגלל שיש הצבעות מחר כל הזמן. אי אפשר, ניסיתי, חבר הכנסת והבה, תאמין לי. 

מגלי והבה:

אם הנושא הוא המשבר הזה שאתה מדבר עליו, הוא על הפרק, הוא הנושא החשוב ביותר---

היו"ר משה גפני:

אבל, מגלי, אני לא רוצה לעשות את זה בזמן לחוץ, שכל הזמן אני אצטרך לרוץ להצבעות. 

מגלי והבה:

אבל אני לא משת"פ בקריה, אני לא רוצה להיות משת"פ עם הממשלה. 

היו"ר משה גפני:

קודם כל אין דבר כזה משת"פ. המשת"פ עלה פה באופן חמור מאוד ובאופן הומוריסטי שלא קשור בכלל לעניין. כל חבר כנסת, לא משנה מוצאו, עדתו, דתו, מינו, לא רלוונטי, כולם שווים לחלוטין. 

מגלי והבה:

הלוואי. הנה, אתה מחזיק נייר שאתה שווה מאוד פה. 

היו"ר משה גפני:

אני שווה מאוד? אני אפילו לא יודע. 

מגלי והבה:

לכן אני אומר לך. אני מציע, ואני לא יודע מה עמדת חבריי, אם זה דיון חד פעמי, על הכיפאק, אבל יש דיונים חשובים ואני הייתי דוחה מהדיונים שעל סדר היום ודנים ביום שני, כשהכנסת פתוחה וכל חברי הכנסת פה ומי שרוצה משתתף בדיונים החשובים על נושא המדיניות של הממשלה. אני לא מבין את זה. 

היו"ר משה גפני:

אני אסביר לך. אני לא זוכר, מאז שאני בכנסת, לפי דעתי מאז קום המדינה, שראש הממשלה השתתף בדיון של ועדת הכספים. לא זוכר מקרה כזה. הדיונים שבהם השתתף ראש הממשלה זה בוועדת חוץ וביטחון. ראש הממשלה מופקד על המערכת הזאת, הוא חייב למסור דיווח לוועדת חוץ וביטחון. 

צבי לביא:

הוועדה המשותפת. כשיושב ראש ועדת הכספים היה יושב ראש הוועדה המשותפת, ראש הממשלה---

היו"ר משה גפני:

לא, לא ועדה משותפת. הוא מופיע כשיש דיון, וזה קורה אחת לזמן רב, בוועדת החוץ והביטחון. הוא לא מופיע בוועדת הכספים. אני דרשתי ממנו באופן חריג שהוא ישתתף בישיבה כזאת בגלל שהולכת להיות ממש מהפכה, גם במדיניות המס, גם בנושא של הריכוזיות במשק, גם בנושא של מחירי הדיור והמזון, כל הדברים האלה הולכים להגיע לכאן. מערכת שלמה של שינויים שאנחנו דרשנו אותם. אני דרשתי ממנו, אף על פי שעדיין אין תכנית מגובשת, אבל צריך להציג את עיקרי הדברים בפני חברי הוועדה. חברי הוועדה, אמרתי לו, הם אינם כאלה רובוטים שהם יצביעו בגלל שעכשיו הממשלה מביאה. הוכחנו את זה בעבר, ועכשיו על אחת כמה וכמה. לכן הוא הסכים, באופן חריג, להשתתף בישיבה כזאת. ניסינו ביום רביעי, ביום רביעי זה לא הולך. אני לא רוצה שתהיה ישיבה לחוצה, אני צריך להציג מחר, לפי דעתי, חמישה או שישה נושאים שאני צריך להעלות בפני הכנסת לפני שהיא יוצאת לפגרה, אז אני כל הזמן אהיה לחוץ וכולם יהיו לחוצים, קואליציה ואופוזיציה, או סתם הצבעות שחשובות לכולם. הוא רצה להעביר את זה לשבוע רחוק יותר, אמרתי לו, 'לא, זה צריך להיות השבוע', בשבוע שהכנסת יוצאת לפגרה. זה עדיין נקרא כאילו בתוך המושב. לכן מה שיצא יצא הטוב ביותר האפשרי. לא צריך להתלונן על זה, זה ראש הממשלה שמסכים להשתתף בישיבה כזאת, אני חושב שזה מאוד חשוב. 

מי מציג את הנושא הזה? מר ישראל שוורץ? בבקשה. 

ישראל שוורץ:

מדובר על סבסוד, סך כל הסבסוד הוא כ-100,000 שקל, אני מדבר על הצד שאני מטפל בו, זה מענק של 60,000 שקל למשפחות ו-30,000 שקל ליחידים בגיל 35 ויותר. תשאלו למה? מגבלות תקציב. 

יעקב אדרי:

זה לא מה שאמרו בהתחלה. אמרו שגם יחידים יקבלו 60,000 שקל. 

ישראל שוורץ:

אם אתה חושב, חבר הכנסת אדרי, שזה החלום שלנו מה שיצא כאן? לא, תמיד בחיים זה פשרות. המקורות מוגבלים. 

יעקב אדרי:

לא, אני פשוט אומר מה החלטת הממשלה. מה היתה החלטת הממשלה? זאת החלטת הממשלה? 60/30? אני שואל. 

אמיר הלר:

בהחלטת הממשלה כתוב 60,000 שקל, זה גם ממשרד השיכון, על פי כללים שייקבעו על ידי המשרד. בכללי המשרד, בתיאום עם משרד האוצר---

פאינה קירשנבאום:

כבוד היושב ראש, אני רוצה לשאול שאלה. הזמן שלנו הרי הוא לא שווה כלום, אנחנו יכולים להמשיך לטעון, אבל אני קוראת היום בעיתון שיש בכוונת ראש הממשלה, לפחות ככה כתוב, אני לא יודעת עד כמה, אנחנו בטח נשמע ביום ראשון--- 

ראלב מג'אדלה:

באיזה עיתון? 

פאינה קירשנבאום:

בזה גם אתה צודק, תלוי באיזה עיתון. לא נעשה עכשיו פרסומים לעיתונים. כתוב שם שמי שרוכש דירה ראשונה יקבל פטור 16% ממס ערך מוסף. זה מה שכתוב בעיתון. 

היו"ר משה גפני:

אז מה אם כתוב בעיתון? אין דבר כזה. 

פאינה קירשנבאום:

אם זאת תהיה החלטה---

היו"ר משה גפני:

יכול להיות שזאת תהיה החלטה, אבל---

יעקב אדרי:

המענק יבוטל. זה ברור. 

פאינה קירשנבאום:

זה מה שאני אומרת, על מה אנחנו עכשיו דנים? 

יעקב אדרי:

פה יש כבר החלטת ממשלה. 

היו"ר משה גפני:

יש החלטת ממשלה ואנחנו מבקשים לדעת על הביצוע. מר שוורץ, לפי החלטת הממשלה, נאמר פה, כאשר הגיעה ההעברה, אנחנו העברנו את ההעברה בשבוע שעבר, שזה הולך להתבצע באופן מיידי. אנחנו מבקשים לדעת מה הולך להתבצע, מה באופן מיידי, האם זה קשור למשכנתאות ולהלוואות שעליהן היה מדובר קודם? 

ישראל שוורץ:

זה מענק דיור לזכאים. כל מי שקצת ותיק זוכר שפעם היו מענקי דיור גם במרכז הארץ ויותר בפריפריה, מענקי מקום. מבחינה זאת זו החזרה של מענקי מקום עם איזה שהוא שינוי, אבל סך הכל בהגדרה של---

מגלי והבה:

לא רק שינוי, עם איזה קיפוח, כי יש מגזרים שלמים שלא נכללים. 

היו"ר משה גפני:

בוא נשמע. 

מגלי והבה:

אז מענקי מקום לא הבדילו בין, לא דת ולא גזע ולא צורה. 

ישראל שוורץ:

אתה קצת טועה. 

שי חרמש:

לא הבדילו בין רוויה לצמודה, קודם כל. על זה אני רוצה לדבר. 

היו"ר משה גפני:

בסדר, תיכף נעשה דיון, אבל קודם נשמע את הפרטים. ישראל, דבר ברצף, תאמר למי זה מיועד, באיזה מקומות, איך זה מתבצע, מה צריך לעשות, מי זכאי וכולי. 

ישראל שוורץ:

כמו שאמרתי קודם, למשפחות וליחידים מגיל 35 ויותר. משפחות 60,000, יחידים 30,000 ויש רשימה של יישובים שהם פריפריאליים, שבהם זה ניתן. זה ניתן לבנייה רוויה חדשה. בנייה רוויה זה ארבע יחידות דיור לדונם ויותר, זה כולל גם מה שנקרא בנייה עצמית רוויה, אם יש זכאים שבונים ארבע יחידות דיור לדונם, הם גם כן יקבלו את זה, וזו תשובה למה שנאמר כאן, והתנאי למתן הסכמה, מקבלים את הסיוע במסגרת כל הפרוצדורה של שחרור הלוואה רגילה. מבחינת גרירה, הזכאי, אחרי שהוא רוכש, הוא יכול לגרור את המשכנתא הזאת לכל דירה חדשה, או יד שנייה, בקבוצת היישובים שהוגדרה, אלא שאנחנו דורשים ממנו ששנתיים הוא יגור בדירה בעצמו. כלומר מי שמתכוון מהתחלה לקנות דירה ולא יודע מתי הוא יעבור לגור שם, מוטב שלא יעשה את זה, כי תיערך בדיקה על ידינו במהלך השנתיים אחרי---

היו"ר משה גפני:

איך אתם בודקים אם הוא גר שם או לא? 

ישראל שוורץ:

יש לנו חברת אימות שדופקת בדלת ושואלת. לא מעקבים וצילומים. 

פאינה קירשנבאום:

שאלת הבהרה. רווק בן 30, מה מגיע לו? 

יעקב אדרי:

כלום, לפי זה כלום. 

פאינה קירשנבאום:

זה היה גם בהצעה? 

היו"ר משה גפני:

לא, זה אני שומע לראשונה. רווק לא מקבל בכלל? 

ישראל שוורץ:

רווק בן 35 ויותר מקבל 30,000. 

היו"ר משה גפני:

ועד גיל 35, אם הוא רווק, הוא לא מקבל? 

פאינה קירשנבאום:

אתה מבין מה שקורה עכשיו? בציבור החילוני אין להם אפילו תמריץ להתחתן לפני זה. 

היו"ר משה גפני:

להיפך, זה תמריץ להתחתן. 

ישראל שוורץ:

בציבור החילוני אין משפחות? זה חדש לי. 

היו"ר משה גפני:

המשפחה - בגיל 20, זה לא משנה. 

יעקב אדרי:

משפחה מקבלת בכל מקרה. 

היו"ר משה גפני:

ורווק עד גיל 35, כלום, מגיל 35 הוא מקבל 30,000. 

ישראל שוורץ:

ומשפחות זה כולל משפחות עולים. 

היו"ר משה גפני:

וזה רק ברשימת היישובים שעליהם החליטה הממשלה. לפי מה נקבעה הרשימה? 

ראלב מג'אדלה:

אפשר לקבל את הרשימה, בבקשה? 

היו"ר משה גפני:

לפי מה נקבעה הרשימה? 

יעקב אדרי:

איפה שאין בנייה. 

שי חרמש:

כל הרשימה ערבים. 

יעקב אדרי:

היישובים הערבים זה בדיוק ככה. רשמו נתון ליישובים הערבים, הם לא יקבלו כלום, כי אין בנייה רוויה. חד וחלק. 

פאינה קירשנבאום:

אבל הוא אומר ארבע יחידות לדונם. אם יש מגרש של 250 מטר, אז הוא כן מקבל. 

שי חרמש:

לא, אם הוא בונה ארבע יחד. 

היו"ר משה גפני:

השאלה לפי מה הממשלה קבעה את הרשימה. 

אמיר הלר:

אני חושב שברגע שאני אסביר את הקריטריונים שהיו לבחירת היישובים, זה יהיה יותר קל להבין שאפשר לבנות במקומות האלה. הקריטריונים הם קריטריונים שוויוניים שנבחרו על כל יישובי העדיפות הלאומית שנקבעו בהחלטת הממשלה 1060 מיום ה-13.12.2009. לקחנו את כל היישובים האלה והחלנו עליהם קריטריונים שווים, על כולם. אחד הדברים הראשונים שנבדקו---

מגלי והבה:

איזה חוק זה? 

אמיר הלר:

החלטת הממשלה 1060 היא החלטה שקבעה אזורי עדיפות לאומית, בין היתר בתחום הדיור. לקחנו את כל רשימת היישובים והחלנו עליהם קריטריונים שוויוניים, כשהדבר הראשון שבדקנו זה היכן קיימות תכניות בניין עיר לבנייה רוויה של מעל 250 יחידות דיור. קרי, לשאלתך, חבר הכנסת אדרי, אמורים ואפשר לבנות במקומות האלה בנייה רוויה ויש---

יעקב אדרי:

זה רק מחזק את מה שאמרתי, אגב. 

היו"ר משה גפני:

זאת אומרת, הרשימה שמופיעה פה, אופקים, אלסייד, בועיינה---

אמיר הלר:

כן, לכולם יש תכניות בניין עיר של 250 ויותר. 

היו"ר משה גפני:

הבנתי. למה למשל בית"ר עילית לא נמצאת פה?

אמיר הלר:

לגבי יישובי יהודה ושומרון תיכף אני אגיד בנפרד. אני רק אשלים את התהליך של המיון שנעשה. כדי לתת את הסוג של ההטבה הזאת אנחנו חיפשנו את היישובים, בגלל מגבלות תקציב, כי אחרת היינו נותנים את זה לכולם, משרד השיכון והשר והמנהל הכללי רצו לתת לכל היישובים, אבל בגלל ויכוחים ובעיות תקציב הוחלט לעשות את החלוקה ואת הקבוצה---

היו"ר משה גפני:

זה אזור עדיפות א', לפי החלטת הממשלה, ובמקום שיש תב"עות (תכניות בניין ערים) מאושרות לפחות ל-250---

קריאה:

ארבע יחידות דיור לדונם.

אמיר הלר:

נכון. ולקחנו את כל היישובים שיש להם תב"עות של לפחות 250 יחידות דיור בבנייה רוויה ועליהם הכנו מבחנים של ערך קרקע. בדקנו לפי שיווקים שנעשו על ידי המשרד ומינהל מקרקעי ישראל בין שנת 2007 ל-2010, במקום שבו ערך הקרקע, לא כולל פיתוח, הוא בשיעור של 30% מערך קרקע מפותחת. במקומות שזה מעל זה, לא היה זכאי. 

אני אסביר. אני אתן לכם דוגמה של יישוב שיצא מהרשימה, באר שבע או אילת. אלה יישובים שבהם, עם כל הבעיות והצרות שיש ביישובים ויש צורך לסייע להם, ערך הקרקע שם במכרזים בין שנת 2007 לשנת 2010 גבוה, קרי הוא הצליח להכיל ביותר מ-30% את הוצאות הפיתוח. זאת אומרת אחרי שמנכים את הוצאות הפיתוח נשאר למינהל מקרקעי ישראל, כתוצאה מהמכרז, יותר מ-30% מערך קרקע מפותחת. באילת, למשל, יש 64% בתוצאות המכרזים, בין 2007 ל-2010, שזה גבוה מאוד. 

היו"ר משה גפני:

מחיר הקרקע גבוה? 

אמיר הלר:

כן. 

היו"ר משה גפני:

למה? 

פאינה קירשנבאום:

כי הם הולכים הפוך, הם הולכים למכרז על הקרקע ולא למחיר של המשתכן. 

היו"ר משה גפני:

אבל למה זה גבוה? 

שי חרמש:

חבר הכנסת גפני, ראית אותי אתמול משתלח בשר אטיאס. 

היו"ר משה גפני:

לא ראיתי. אם הייתי רואה, הייתי משתיק אותך. 

שי חרמש:

ניסית ולא הצלחת. קיבוץ משמר הנגב קיבל שמאות קרקע להרחבה 600,000 שקל, שמאות מינהל מקרקעי ישראל לחצי דונם, אז מה אתה מתפלא? והפיתוח הוא 170. 

היו"ר משה גפני:

למה ערך הקרקע הוא כל כך גבוה? 

אתם יודעים מה? בוא נעשה הפוך, אני אתן לחברי הכנסת לדבר, אני לא הצלחתי להבין. אני מבקש שתרשמו את כל הדברים ותשיבו על הדברים. 

ראלב מג'אדלה:

ותחשבו איך אפשר להכניס את מודיעין. 

היו"ר משה גפני:

חבר הכנסת שי חרמש ראשון. 

שי חרמש:

אני רוצה לומר שאני מאוכזב ממה שאני רואה פה, לא מהיוזמה, כי זו לא היוזמה הראשונה שאני חושב שהיא לא תביא הרבה דברים---

היו"ר משה גפני:

למה הצבעת אתמול נגד החוק? 

שי חרמש:

אני אגיד לך למה, כי אני לא מאמין שייצא מזה משהו. אני אומר לך ביושר, חבר הכנסת גפני, אמרתי את זה גם לך וגם לשר שטייניץ אתמול במליאה. 

פאינה קירשנבאום:
היית בוועדה, היית בדיונים של---

שי חרמש:

לא, במליאה אתמול. היחיד שהצביע נגד. 

פאינה קירשנבאום:

אז חבל שלא היית בוועדה. 

שי חרמש:

תנו לי רגע אחד להסביר. שאלת שאלה, חבר הכנסת גפני, עוד דקה אחת להסביר. ברגע שאתה מחזיק נכס בתל אביב ומשכיר אותו לקליניקה, לעורך דין, לגניקולוג, לפתולוג, לכל מה שאתה רק רוצה, משכיר אותו בחוזה ארוך טווח, ל-10-15 שנים, ומקבל תשואה על ההון של 6.5%-7%, כי זה שכר הדירה בתל אביב, ועוד עליית ערך של הדירה, שום פטור ממס לא יזיז בלטה החוצה. במקום שהממשלה תעשה מהלכים אמיתיים, זורים חול בעיניים, מעבירים חוק, עושים דרמה, יובל עומד ונושא ברכה משגית ועד לגפני, ואני יושב ויודע שלא ייצא מזה כלום. אז אמרתי, לא ייצא מזה כלום והצבעתי, יחיד, נגד. 

יעקב אדרי:

ייצא, אבל זה יהיה מזערי מאוד. 

פאינה קירשנבאום:

ייצא, אבל יהיה זניח. זה משפט שאני מוכנה לקבל. אבל זה עוד עידוד לתהליך הזה. 

היו"ר משה גפני:

אני יכול להגיב לך? 

שי חרמש:

היות וחבר הכנסת גפני תמיד מאשים אותי שאני הולך עם האוצר, אז פעם אחת אני מצביע נגד האוצר, אז הוא צועק במליאה, 'שי, מה אתה עושה?'

היו"ר משה גפני:

הלכת עם האוצר. 

ראלב מג'אדלה:

לא הצבעת בהצבעה הנכונה. 

היו"ר משה גפני:

הלכת עם האוצר, האוצר נלחם נגדי. תראה, אתה מביא את הדוגמה של מישהו שהשכיר דירה בתל אביב ל-15 שנה והוא מקבל על זה שכירות הרבה כסף. אני אביא לך דוגמאות אחרות. יושב עורך דין זקן בתל אביב והוא רוצה להתפטר מהנכס הזה והוא בינתיים משכיר אותו. הוא קנה את הנכס הזה לפני 10 שנים, או לפני 20 שנה בחצי מיליון שקל, עכשיו זה שווה 4 מיליון שקלים והוא רוצה להתפטר מזה, אבל הוא עושה חשבון שהוא ישלם על זה מס שבח כל כך הרבה כסף שלא כדאי לו למכור את זה, אז הוא משאיר את זה ככה. ברגע שיש את החוק הזה, יש לו עכשיו שנתיים---

שי חרמש:

כמה יש כאלה? 

היו"ר משה גפני:

מלא. 

שי חרמש:

אחד בעיר, שני בכפר. 
היו"ר משה גפני:

מה אתה מדבר? בחייך, כל אחד מאיתנו מכיר---

שי חרמש:

אף אחד לא רוצה להתפטר מדירה. 

פאינה קירשנבאום:

אף אחד לא רוצה להתפטר מנכס, זה הדבר המניב ביותר היום. 

היו"ר משה גפני:

אבל, חברת הכנסת קירשנבאום, האיש רוצה מזמן להתפטר מזה, הוא מחזיק את זה בגלל שהוא צריך לשלם מס שבח. 

יעקב אדרי:

 אבל זה מתי מעט. 

היו"ר משה גפני:

אבל התפלאתי למה הוא מצביע נגד, חשבתי שהוא עבר לאוצר. 

שי חרמש:
אני מציע לדון בגופו של חוק ולא לגופו של הבן אדם. 

היו"ר משה גפני:

התחלתי לבדוק באוצר עם מי שי חרמש הולך, בגלל שמשרד המשפטים היה בעד, רשות המסים היתה בעד, כל האגפים במשרד האוצר היו בעד---

שי חרמש:

כי זה לא יעלה להם כסף, כי זה לא יקרה. 

היו"ר משה גפני:

חוץ מאגף התקציבים שניהל מלחמת עולם, כולל התקפות נגדי בעיתונים. אז אני תמיד ידעתי שהוא עם רשות המסים, אבל לא ידעתי שהוא עם אגף התקציבים. 

שי חרמש:

עכשיו אני אראה לך שאני לא עם אף אחד. 

פאינה קירשנבאום:

ונלחמו איתך, התמונה שלך היתה כל יום בעיתון והכל---

שי חרמש:

גפני, הלוואי שיתקפו אותי. 

היו"ר משה גפני:

עכשיו, לענייננו. 

שי חרמש:

אני רוצה להעיר הערה אחת פה. היתה לי שיחה עם שר האוצר לפני שהחוק הזה עלה ובאתי בבקשה---

היו"ר משה גפני:

זה לא חוק, זו החלטת ממשלה. 

שי חרמש:

ובאתי אליו ואמרתי לו; אני רוצה ממך דבר אחד שיכול קצת לעזור ולהיראות מאוד מאוד עם הצהרה של אמפתיה. בוא נקבע שבקווי העימות תאפשר לכולם ולצמודי קרקע, משתי סיבות. קווי עימות זה קטגוריה, איפה שיושב היום בגבול הלבנון, באבן מנחם, ספסופה, קרן בן זמרה וכולי וכולי, ערב אל ערמשה, מי שמוכן לגור שם, תן לו. עזוב, ממילא הקרקע כבר באפס, תעזור לו. כמה זה כבר? זה עוד שניים במושב הזה ועוד ארבעה במקום הזה. שנית, אמרתי, כשאתה קובע שזו בנייה רוויה, וואלה, אין בנייה רוויה שם, הכל בניית קרקע. אי אפשר לשים ארבע יחידות בדונם, כל אחד יושב על החלקה שלו. אמר לי השר יובל שטייניץ, אני מעביר את העניין. 

היו"ר משה גפני:

מתי הוא אמר לך? 

שי חרמש:

איך הוא אמר לי? 'בוא תשאיר לי את זה, אני בישיבת ממשלה מחליק את זה---

היו"ר משה גפני:

מתי הוא אמר לך את זה? 

שי חרמש:

לפני הדיון. אמר לי 'אני מחליק את זה פנימה', אמרתי שזה גם נראה דקלרציה יפה. בסך הכל זה גרושים, אבל זו אמירה, אתמול העברנו את שדרות, בוא נעביר היום את זה, מי שכבר מוכן לבוא לגור שם. 

היו"ר משה גפני:

תרשמו בבקשה את מה שהוא אומר, אני רוצה לדעת מכם פרטים האם אתם יודעים על איזה סדרי גודל מדובר אם מכניסים את קווי העימות. 

שי חרמש:

עכשיו אמרתי בוא נלך הלאה. בעיר שדרות, אתה רוצה להביא לעיר שדרות אוכלוסייה חזקה. שדרות מצליחה סוף סוף לשווק מגרשים צמודי קרקע. סוף סוף 35 מגרשים שווקו שם. אז הוא לא גר בבית קומות של שלוש קומות, אבל הוא בא לגור בשדרות בקו עימות קדמי, שאנחנו כל הזמן מחפשים איך לעזור, מה אכפת לך, או מה, כמו שאבי היה אומר באידיש, מה נפקא מינא אם הוא גר בקומה שלישית או גר בקומת קרקע אם הוא בא לגור שמה. אז תן גם לו את זה. את הדבר האלמנטרי, זה קווי עימות. מי זה קווי עימות? זה קרית שמונה, מעלות תרשיחא ושדרות ומגזר כפרי---

יעקב אדרי:

אבל הם לא ייתנו את זה. 

שי חרמש:

השר שטייניץ הבין שצריך ללכת על זה כי זה בגרושים וזו הצהרה. אני בא אחרי זה  והוא אומר לי 'באתי בממשלה, לא הלך לי'. אז אני מעלה את זה פה. 

היו"ר משה גפני:

 מי אמר? 

שי חרמש:

יובל, 'לא הלך לי'. אז אני מבקש את עזרת הוועדה להגיד, אם לא הלך לו, בוא נעזור לו. 

יעקב אדרי:
יובל העלה ואריאל התנגד. 

שי חרמש:

למה לדבר סרה בשרים? 

היו"ר משה גפני:

תיכף נשמע מה עמדת האוצר. 

שי חרמש:

לכן אני מבקש, חבר הכנסת גפני, להעלות את זה פה. אם נבצע את התיקון הזה, עשינו משהו, והוא לא דרמה. 

היו"ר משה גפני:

ולגבי הנושא עצמו, יש לך מה להגיד?  

שי חרמש:

הנושא עצמו הוא קטן מדי, הוא מעט מדי, אבל איך אמרת אתמול? אם זה יזיז כמה דירות שימכרו... שכנעת אותי אחרי ההצבעה. 

היו"ר משה גפני:

תודה.

חבר הכנסת מגלי והבה. 

מגלי והבה:

אני מבין, דרך אגב, את שר השיכון, שמי ששלח אותו לממשלה ולבחירות זה בוחריו ולכן הוא דואג להם---

שי חרמש:

בנאמנות רבה. 

היו"ר משה גפני:

אני לא יודע מי זה בוחריו, אבל בוחריו לא ברשימה הזאת. 

מגלי והבה:

אלה שכל הזמן צועקים על האגודה ומצביעים ש"ס. 

היו"ר משה גפני:

אבל אין פה אף אחד. אין פה שום יישוב חרדי. 

מגלי והבה:

אני אגיד לך למה אני אומר לך את זה, כי רק אתמול התבשרנו שהוא ושר הפנים אישרו קרוב ל-6,000 יחידות דיור בחריש. 

היו"ר משה גפני:

ברוך ה', כבר 15 שנה שהם מחליטים. 

מגלי והבה:

מאה אחוז, בסדר. עיני לא צרה, דרך אגב, אני מברך ושיהיה להם לבריאות. 

היו"ר משה גפני:

ההחלטות האלה, אנחנו כבר סקפטיים. 

מגלי והבה:

מגיע להם לבנות ולהיבנות. אני מסתכל פה על הרשימה ואני אומר את זה לנו, כוועדה, ולממשלת ישראל. אין פה אף יישוב דרוזי, דרך אגב. יכול להיות שהגדירו אותנו---

שי חרמש:
זה בגלל ערך הקרקעות אצלכם, שהוא גבוה. 

היו"ר משה גפני:

אתה עונה בשם הממשלה? מספיק שאתה הולך עם אגף התקציבים נגדי. די. 

שי חרמש:

החמור זה שזה מופיע אחרי זה בפרוטוקול. 

מגלי והבה:

אני אומר את זה בכאב רב, כי הממשלה הזאת החליטה בעצם למחוק אותנו מהרשימה. 

היו"ר משה גפני:

אגב, כל היישובים, אין באמת יישוב דרוזי. 

מגלי והבה:

שזה צריך לקומם לא רק מי שיושב פה, אלא כל מי שצריך ל... זה בנפשנו. 

היו"ר משה גפני:

נכון, מסכים.

מגלי והבה:

איפה השוויון? כאילו אנחנו לא קיימים על המפה. בנוסף לכך, כשאני בא ואומר, נציגי משרד השיכון יודעים, יש פה אנשים... כשמדברים על המפה של עדיפות לאומית, לא נתנו לנו קרקע לחיילים משוחררים, לפחות קרקע. זו סוגיה שהיא גם לא פחות כואבת. אז פה לא נותנים לך אפשרות לסייע לאותם זוגות צעירים, שם לא נותנים לך קרקע לחיילים משוחררים. אתה מצרף את הדברים האלה, אני לא מבין את הממשלה. מה הם רוצים? להזדכות עלינו? שאנחנו נגור באוהלים? יש פה בעיה שהיא מוסרית. אני לא יודע.

אני הולך, דרך אגב, לייצג את מדינת ישראל בפרלמנט האירופי המזרח תיכוני, ואני מייצג אותה בכל מיני... אני אלך לדבר עכשיו על זכויות הדרוזים בתוך מדינת ישראל, שכל השוויון הזה והדמוקרטיה...? למה את מפריעה לגפני שצריך להאזין לי? אני יודע שהוא עולה לבמה שם והוא יגיד את הדברים האלה. כשאני הולך לייצג את מדינת ישראל ולדבר על השוויון ועל הזכויות, אני עכשיו לא אוכל להגיד, אני אדבר נגד מצפוני שמתייחסים אליי בשוויון, אלא מפלים אותי לרעה בידיעה, בהחלטת ממשלה. 

אני רוצה להזמין את כל מקבלי ההחלטות ביום א' לא להרבה כפרים, רק לבית ג'אן, שיוצאים שלושה או ארבעה אוטובוסים, חיילים עם כומתות גולני וצנחנים וגבעתי יוצאים עם הקיטבג, אני רק מסתכל עליהם. יש לי שני בנים שמשרתים בצבא, שלוקחים את הקיטבג ויוצאים עם החיילים האלה, אז מה אתם רוצים? אני לא יכול. באמת אני לא יכול, אי אפשר מדינה ש... מה אתם רוצים? שנעזוב לארץ אחרת? תגידו לנו אתם. 

היו"ר משה גפני:

מגלי, שב. אנחנו ניכנס לעניין. שב. 

יעקב אדרי:

לא, בסוף גם אומרים לו בכפר, 'מה אתם עושים שם?' ואומרים לבחור שלך, 'מה אתה עושה שם? אתם לא עושים כלום, אתם רק מקבלים משכורת'. 

היו"ר משה גפני:

ישראל, תגידו לי, לגבי המגזר הדרוזי. זה מפריע לכולנו, הם לא נמצאים בשום... עלה פה הנושא שמגלי העלה אותו לגבי חיילים משוחררים, קרקע לחיילים משוחררים, התחייבו לנו על תשובה. אני לא ידעתי שאין פה יישוב דרוזי. רוצים לפתור את מצוקת הדיור, אז עושים באמת פעולה שהיא פעולה מאוד מינורית, אבל פעולה. אני תומך בכל פעולה, גם אם היא מינורית. אני אמרתי את זה גם בחוק של הפטור ממס שבח. כל דבר שיכול להועיל, אנחנו במצוקה מאוד גדולה. מה הממשלה עושה? מה עושה משרד השיכון בשביל המגזר הדרוזי? 

יעקב אדרי: 
 משתתפת בצערם. 

צחי דוד:

הנושא עלה גם בוועדה לפני חודש. היו טענות על זה שלא תוקצבה החלטת ממשלה בעניין פיתוח וקידום היישובים הדרוזים ובין היתר הנושא של חיילים משוחררים. אני יכול להגיד היום לוועדה שכבר לפני כשבועיים, באחת הפניות, הועברו התקציבים לסבסוד מגרשים לחיילים משוחררים דרוזים. 

היו"ר משה גפני:

כמה כסף? 

צחי דוד:

אל תתפוס אותי במלה, זה לא מולי, אבל כ-10 מיליון שקלים, פלוס מיליוני שקלים תוספתיים. הכללים של החיילים הדרוזים וחיילים בדווים מיישובי הצפון הם כללים שאין עוד אוכלוסיות שנהנות מתנאים כאלה. כל יתר האוכלוסיות בפריפריה נהנות משיעור סבסוד של 50% מתוך הוצאות הפיתוח---

היו"ר משה גפני:

מתי זה אמור להתבצע? 

צחי דוד:

זה תוקצב וזה כבר התבצע בעבר עד היום והתנאים אמורים להשתפר וזה אמור להיות מכאן ואילך. 

היו"ר משה גפני:

מה זה אומר לגבי בית ג’אן, למשל? 

צחי דוד:

לצורך העניין, אם בבית ג’אן וביישוב סמוך לבית ג’אן, שהוא לא יישוב דרוזי, עלויות הפיתוח בגלל השיפויים המיוחדים---

היו"ר משה גפני:

דיברתי על בית ג’אן. 

צחי דוד:

אני משווה בין בית ג’אן לבין יישוב צמוד לו שאיננו יישוב דרוזי, עלויות הפיתוח בגלל השיפויים הן מאוד מאוד גבוהות, כ-300,000 שקלים ליחידת דיור. ביישוב שהוא לא יישוב דרוזי עלות הפיתוח תהיה 150,000, כי זה 50%, ביישוב הדרוזי העלות תהיה 100, כי הם לא משלמים יותר מ-100 עלויות פיתוח, ויש להם 75% סבסוד ולא 50% סבסוד. יש הטבות ניכרות לחיילים משוחררים דרוזים ובדווים מהצפון. הגבול של ה-100,000, אמורים להיות דיונים בשבועות הקרובים שאפילו, במקרים חריגים, במקרים שעלויות הפיתוח חריגות, אפילו הוא יהיה נמוך מזה. הדיונים במשרד ראש הממשלה, משרד השיכון, נציגי---

יעקב אדרי:

זה הכל דיונים ודיונים ואין החלטות. 

צחי דוד:

הכללים האלה עוד לא נתפרו, אבל ה-100 קיים, הוא עוד אמור במקרים חריגים אפילו---

היו"ר משה גפני:

 מתי זה אמור להסתיים? 

צחי דוד:

היום מגרשים שמשווקים, משווקים כבר לפי הכללים של ה-100 והכללים אפילו יוטבו. יש כרגע דיונים---

יעקב אדרי:

אתם לא יכולים להביא לנו רשימה של איפה שאישרתם את ה-100,000 שקל. אני מכיר את הנושא המשרד  לנגב וגליל, שבזמנו באמת סבסדנו, אני לא יודע מה קורה היום. 

צחי דוד:

כל חייל משוחרר דרוזי. בכל היישובים. 

מגלי והבה:

נכון לעכשיו הם לא קיבלו אפילו שקל אחד. שקל אחד לא העבירו, לא 10 מיליון ולא 3 מיליון, לא קיבלו. 

יעקב אדרי:

תביא לנו בבקשה את הנייר. 

היו"ר משה גפני:

אנחנו רוצים את הנייר הזה. 

צחי דוד:

מאה אחוז. 

היו"ר משה גפני:

למה אין יישוב דרוזי בתוך הרשימה הזאת? 

צחי דוד:

לגבי הכללים, אמיר התחיל לתאר את זה קודם. הכללים נקבעו באופן---

היו"ר משה גפני:

אני אסביר לך מה השאלה שלי. אני מעריך מה שאתה תתחיל לענות לי ואני אף על פי כן אני שואל את השאלה. יש קריטריון, ישראל אמר אותו, יכול להיות שאין יישוב דרוזי שנמצא בקריטריון הזה, אבל אתם מבינים מה המשמעות של העניין. ממשלת ישראל עושה פעולה שהיא פעולה שאפשר להגיד שהיא יותר מועילה, פחות מועילה, אבל מועילה, לא יודעים בכמה אחוזים, יש כאלה סקפטיים שטוענים שמעט ויש כאלה שאומרים שאולי יותר. המשמעות של העניין שלוקחים חלק באוכלוסייה ואתם מוציאים אותם מהעניין בגלל הקריטריונים האלה. הרי לכל הדעות צריך לעזור להם. אין אפילו יישוב דרוזי אחד, שאדם דרוזי במדינת ישראל, שמשרת בצבא, שעושה את כל הדברים, אין לו פתרון. הוא לא מקבל בהטבה הזאת כלום, ובינתיים גם אין הטבות אחרות. להכניס יישוב דרוזי. לא על סמך הקריטריון הזה שהממשלה קבעה, להוסיף קריטריון אחד, קריטריון דרוזי. 

צחי דוד:

אני חושב שאחת הסיבות שהם לא נכנסו לקריטריונים פה זה בדיוק אותן סיבות שהם נהנים בסבסוד פיתוח מתנאים עודפים. זה בא בדיוק מאותו מקום. היישובים הם יישובים יותר כפריים, פה כל ההכוונה היא הכוונה עירונית, לא תראה פה גם יישובים כפריים, יהודיים או ערביים. 

היו"ר משה גפני:

אני הבנתי---

צחי דוד:

בדיוק מהסיבה הזאת הם גם נהנים מתנאים עודפים בגלל המקומות שהם יושבים בהם, בגלל שאלה יישובים כפריים, בגלל שזה צמודי קרקע, הם נהנים מסבסוד מאוד עמוק. 

היו"ר משה גפני:

הבנתי, הם לא עומדים בקריטריון. תתחילו לעבור על כל היישובים הדרוזים. אז זה צמודי קרקע וזה לא אוכלוסייה עירונית, ואין שם 250 יחידות דיור שהן בתב"ע מאושרת, הכל ברור, אבל לקבל החלטה שיישוב דרוזי אחד, אפילו שהוא לא בקריטריון, רק קריטריון של דרוזי, שאפילו אם זה צמודי קרקע ואפילו אם זה לא חשוב מה. אחד. יש פה יישובים ערביים, יש פה יישובים יהודיים, יש פה יישובים בצפון, יש יישובים בדרום, אין יישוב דרוזי. 

יעקב אדרי:

הרב גפני, אני מציע שביום חמישי נעלה את זה בפני ראש הממשלה. 

היו"ר משה גפני:

יישוב דרוזי. אנחנו תיכף נשוב לעניין הזה. יכול להיות שאנחנו נקבל החלטה בעניין. 

כן, חברת הכנסת קירשנבאום. 

פאינה קירשנבאום:

נושא הדיור זה נושא כאוב ביותר. חבר הכנסת מגלה מתרעם ואני מסכימה איתו לגמרי, אבל לא צריך ללכת רחוק. לי יש שלושה ילדים, אף אחד מהילדים שלי לא ירכוש בית. אין שום סיכוי שהוא ירכוש בית. איזה סיכוי יש שהוא ירכוש? קודם כל זה משגע אותי. אני מסתכלת, בבית שמש בונים 20,000 יחידות, לקחו קרקע ממטה יהודה, בונים שכונה חרדית. תגיד לי שזה במקרה. בחריש בונים אלפי יחידות, שכונה חרדית. סליחה שאני אומרת לך. שם לא צריך אפילו לתת זיכויים, כי שם זה כבר מסודר. 

יעקב אדרי:

איפה זה מסודר? 

פאינה קירשנבאום:

בחריש ובבית שמש. כשרוצים לבנות שכונה חרדית בנצרת עלית, אז היא מופיעה פה ברשימה הזאת. אני שואלת אותך, איזה בחור או בחורה חילונית שלא מקבלים עד גיל 35 שום סיוע יגיעו לאחד היישובים האלה? אין שום סיכוי. היה לנו מחיר דירה למשתכן---

היו"ר משה גפני:

למה שלא יגיעו לאופקים? 

פאינה קירשנבאום:

לא מגיע להם אפילו שם, עד גיל 35 אגורה לא מגיע להם. שלושת הילדים שלי רווקים, אף אחד מהם לא יגיע לאף אחד מהיישובים האלה, לא מגיעה לו אפילו אגורה אחת משם. למה שהוא יגיע לשם? למה שהם לא יילכו באמת לאוהלים, הרי לא מגיע שום דבר. היה דבר מאוד גדול, מחיר למשתכן. פניתי לשר השיכון, אמרתי לו 'תראה לי איך מחיר למשתכן באחוזים מתחלק לקבוצות אוכלוסייה', אז הוא כתב לי תשובה, ש'אין שום דבר כזה קיים, אבל הבאתי לו רעיון טוב'. אז הוא נתן 20% ממחיר למשתכן גם לאלה ששירתו בצה"ל וגם לאלה שרווקים. בדירוג כמובן. 

יעקב אדרי:

80%---

פאינה קירשנבאום:
80%, למה? זה מתחיל, אם אתה מעל גיל 25 ויש לך 4 ילדים, אתה יכול לקבל. תגיד לי למי ממשפחה חילונית היום בגיל 25 יש 4 ילדים. ואז אתה עולה בגיל ואתה מגיע ואוקי, אולי בגיל 35, אם אתה רווק, אז אתה באיזה שהוא מקום עוד יכול לקבל מחיר למשתכן. זאת אומרת, למי הדירות האלה מיועדות? למי? אני בטוחה ששר השיכון יודע בדיוק למי הדירות האלה מיועדות. אני אומרת, אתה יודע מה, לא מקובל עליי. אני לא יכולה להרים יד ולהצביע על הדבר הזה. ישב פה איציק וקנין ונלחמנו על הדבר הזה, וכוונת המשורר היתה משהו אחר, אבל כוונת הכותב יצאה אחרת לגמרי. אני לא יכולה ללכת לבחירות בעוד שנתיים ולא בעוד חצי שנה, ולהגיד לציבור שלי שכל הדיור הזה הלך לפלח מסוים של האוכלוסייה ולא לעולים ולא לאף אחד לא הגיעה דירה אחת. 

היו"ר משה גפני:

אוקי. 

מר יעקב אדרי. 

יעקב אדרי:

אני לא רוצה להוסיף, היא אמרה דברים מאוד לא פשוטים שידועים, מה לעשות. ידועים. בשבילי זה לא חדש, אבל כשאני רואה את המסמך, קודם כל הכוונה המקורית היתה, ואני זוכר את ההחלטה, אמרו בהחלטת הממשלה, גם זוג צעיר גם בודד יקבלו 60,000 שקל. אני מאוד מקווה שתמצאו את הדרך, אבל, שוב, מגבלות, נתנו לכם תקציב ואמרו 'תבנו את הקריטריונים לתקציב הזה', אז לפעמים יוצא עיוותים כאלה שרואים אותם פה.

יש עוד בעיה. אני שאלתי ועשיתי רוויזיה בשבוע שעבר, והשר התקשר אליי וביקש לבטל אותה. כי אני אמרתי, האם המענק הזה של 60,000 שקל יהיה לבנק? הבנק יכיר בזה כחלק מה-30% שהוא מביא. 

היו"ר משה גפני:

נציג הבנקים כאן? 

פאינה קירשנבאום:

יש איגוד הבנקים. 

יעקב אדרי:

הבטיח לי השר שהבנקים יתחשבו בזה. אנחנו תיכף נשמע. העלינו את זה בשבוע שעבר, אני מאוד מקווה שנקבל תשובה, אחרת רוצים להקל עליהם, אבל לא ממשיכים עם זה עוד מהלך, שגם הבנק יכיר בזה. זה גם מקל על הזוג, כי הוא לא יכול לגייס את כל הסכום.

הדבר הנוסף; רבותיי, אני רואה פה, אתם אומרים שהוא חייב לגור עשר שנים. 

היו"ר משה גפני:

שנתיים. 

יעקב אדרי:

בסעיף 4(ב), להעביר זכויות, עשר שנים. תראו מה אתם עושים, בן האדם בא לאופקים, ניסה את מזלו, לא הלך, לא מצא עבודה, פיטרו אותו מהעבודה, הוא צריך לעבור למקום אחר. מה עושים? אתם אומרים לו 'רק בקבוצה הזאת של הזכאים'. מה עושים? ואתם כבר מתרגמים את זה, לחלק לו, להוריד לו את המענק. הבנק יצטרך להוריד לו את המענק, בכל שנה עשירית. אתם מבינים את השאלה שלי? 

היו"ר משה גפני:

אני אבקש תשובות גם ממשרד השיכון, גם ממשרד האוצר וגם מהבנקים. 

היות ועלה הנושא החרדי, אני רוצה להתייחס. 

פאינה קירשנבאום:

אבל אם אנחנו עושים דיון עם האוצר, אז אולי גם ייתנו תשובה לבקשה שביקשתי ממך, לדעת מה קורה עם 150 מיליון שהקצו לדיור סוציאלי ואנחנו לא קיבלנו תשובה מה נעשה עם זה. 

היו"ר משה גפני:

אתה תוכל להשיב על זה? מישהו יוכל להשיב? 

צחי דוד:

הצבעתם על זה שבוע שעבר. 

היו"ר משה גפני:

ה-150 מיליון של דירות נ"ר. אני אבקש שתגידו על העניין הזה. אנחנו אישרנו את זה בשבוע שעבר. 

רבותיי, אני רוצה להגיד משפט לגבי הנושא החרדי.אני לא חשבתי להתייחס לזה. יש ביקורת מאוד קשה נגד התכנית הזאת בציבור החרדי. אני לא נוהג לעשות את זה, אבל מכיוון שזה עלה, גם על ידי חברת הכנסת קירשנבאום, שהיא חברה מאוד חשובה בוועדה, שלא ייווצר הרושם... יש ביקורת מאוד קשה נגד השר אטיאס בציבור החרדי, מאוד מאוד קשה, על התכנית הזאת. למה ביקורת מאוד קשה? מכיוון שאם אנחנו עוברים על רשימת היישובים, אין בה יישוב חרדי בכלל, תיכף נגיע לחריש ונראה מה העניין. אין אפילו יישוב אחד והמצוקה היא עצומה. אין פה העדפה למספר ילדים, מכיוון שהמענק הזה לא ניתן לפי מספר הילדים. יכול להיות זוג צעיר, ללא ילד אחד, ויכול להיות משפחה עם 15 ילדים, סדר גודל המענק הוא בדיוק אותו סדר גודל. זה ה-60,000 שקל, 30,000 שקל, מה שעכשיו הוספתם, שאת זה בכלל לא ידעתי, ואת הנושא של ה-100,000 שקל בסך הכל, אם אנחנו מדברים גם על הפיתוח. יכול להיות זוג צעיר ללא ילדים ויכולה להיות משפחה עם הרבה מאוד ילדים. לא רלוונטי הסיוע, בניגוד למה שהיה בעבר, שהסיוע היה ניתן גם לפי מספר הנפשות במשפחה. זאת אומרת אין פה שום העדפה כמובן של הציבור החרדי. אם אני טועה, תתקנו אותי. 

שוורץ ישראל:

מענקי המקום היו תמיד אחידים. 

היו"ר משה גפני:

אבל המשכנתאות המסובסדות. בעבר היו קריטריונים, לא במענקי המקום, אלא מענקי המקום היו לפי היישוב, וזה לא נותן העדפה, בגלל שהשתמע מחברת הכנסת קירשנבאום, כאילו יש פה העדפה למשפחה עם ארבעה ילדים. אין שום העדפה. 

פאינה קירשנבאום:

במחיר למשתכן, אני ציינתי. פה לא, אבל אני דיברתי על---

היו"ר משה גפני:

אין עדיין מחיר למשתכן. אגב, אני גם מתנגד למחיר למשתכן, אבל לא חשוב, מהיבטים אחרים. זה לא רלוונטי. מה שאנחנו מדברים כאן, במקרה הזה אין יישוב חרדי. המקום היחיד שעליו מדובר, מדובר על נצרת עלית. נצרת עלית זה יישוב שהמדינה השקיעה בו מאות מיליונים. מאות רבות של מיליונים, אף אחד לא הולך לשם, זו תמונת המצב. הכל מושקע באדמה, יש שם פיתוח, יש שם גדרות, יש שם לא יודע מה, אגב, אותו דבר כמו בחריש. הייתי בחריש לפני כמה שנים, יש שם מסלולים של כבישים סלולים, עם גדרות ועם פיתוח, רבותיי, כאילו עיר ששמו אותה על הירח והכל מסודר, ואף אחד לא בא לגור, לחריש לא בא אף אחד לגור. אלה המקומות. מה עושים במקום שאף אחד לא בא לגור? פונים לציבור החרדי ומבקשים ממנו לבוא. אני לא בטוח שהולכים לנצרת עלית, ראש העיר מבקש שהציבור החרדי יבוא, אני לא רואה את ההיענות מהציבור החרדי. יש בנצרת עלית בעיה קשה, כולם יודעים את זה. הלוואי שיבואו, הלוואי, שיהיו פתרונות, אבל אני לא רואה שבאים. 

אני מתחיל להרגיש מגמה שתמיד זה טוב, כשיש בעיה מאוד קשה ומצוקה מאוד קשה, ועדיין לא רואים פתרונות אמיתיים בגלל שבסופו של דבר עדיין זה דיבורים, עדיין זה דיונים, עדיין לא רואים פתרונות נכונים או מספיקים, או שפותרים את הבעיה, אז אפשר לנתב את זה לציבור החרדי. תדעו לכם שהמצוקה בציור החרדי היא קשה ואין לה פתרון. 

שי חרמש:

אגב, ביום שישי היתה כתבה נוראית בעניין הזה, קראת אותה? 

היו"ר משה גפני:

אני לא קורא כתבות, אני ביום שישי מכין---

שי חרמש:

אני אשמור לך את זה ליום ראשון. 

היו"ר משה גפני:

אל תשמור לי. מה זה מעניין אותי מה שכותבים, פעם כותבים ככה ופעם כותבים---

שי חרמש:

לא, פעם אחת כתבו דברים טובים עליכם, שהמצוקה היא אמיתית. 

היו"ר משה גפני:

לא מדובשך ולא מעוקצך. מעניין אותי? כותבים טוב לא טוב, אני הולך לתפילה, אני מקבל את הביקורת, למה אני יושב פה, וההתקפה נגד השר אטיאס היא התקפה מאוד קשה. בתכנית הזאת אין פתרון יסודי לבעיית מצוקת הדיור. אגב, הוא גם לא מתיימר דרך התכנית הזאת לפתור את המצוקה. הפתרון צריך להיות פתרון מערכתי כולל. מה שאומר ישראל, שבעבר היו מענקי מקום ומשכנתאות מסובסדות ושהמדינה היתה בעניין ובנתה, בנתה. אצל אריק שרון בנו 120,000 יחידות דיור. בנו. אין את זה בכל הנושא הזה. אני מקווה שהממשלה עכשיו מתעשתת והיא תעשה את זה. אני מציע לא לזרוק את זה על הציבור החרדי, הציבור החרדי במצוקה מאוד מאוד קשה, אין פה פתרון לציבור החרדי וכל כמה שתגידו יותר שהשר אטיאס נתן פתרון פה לציבור החרדי, אז חוץ מהעובדה הזאת שתגרמו לכך שאנשים בציבור החרדי יתחילו להאמין שאטיאס מתכוון לציבור החרדי, שאולי יצביעו בשבילו בבחירות, לא יהיה לזה שום פתרון. 

מר ישראל שוורץ, יש פה פתרון לציבור החרדי באופן מוגדר? 

ישראל שוורץ:

כמו שאמיר אמר יש קריטריונים---

היו"ר משה גפני:

לפי התוצאה, יש פה איזה פתרון? מודיעין עילית בפנים? אפילו בית"ר עילית לא בפנים, שהיא בקריטריון. 

ישראל שוורץ:

תשובה במלה אחת 'לא'. לא מכוון לציבור החרדי. 

היו"ר משה גפני:

ואם מכוון? אז כיוונתם ויריתם על מקום אחר. אני לא מבקש להוסיף את הציבור החרדי, אני מבקש להוסיף את הציבור הדרוזי. זאת בעיה לאומית של חוסר שכל. הציבור החרדי, בסדר, בלאו הכי... 

פאינה קירשנבאום:

לא, אז אנחנו נמשיך. אנחנו לא ניתן פתרון לציבור החילוני בשום מקום---

היו"ר משה גפני:

אני לא אמרתי. 

פאינה קירשנבאום:

זה רוב הציבור שעובד ומשלם מסים, רוב הציבור שסוחב את המדינה על הכתפיים שלו כשהוא מגן עליה במילואים---

היו"ר משה גפני:

אבל לך יש חמישה שרים בממשלה, לי אין בקושי אחד. 

פאינה קירשנבאום:

ואנחנו לא ניתן לו שום הטבות. לא ניתן לו הטבה במשכנתאות, לא ניתן לו הטבה בבינוי, אנחנו נמשיך לרמוס את הציבור הזה, נשלח אותו לצבא ואחר כך למילואים ואחר כך לעבוד ולשלם מס הכנסה ואת ההטבות ניתן לאחרים. אני מסכימה איתך בעניין הזה. 

היו"ר משה גפני:

איפה ההטבות לאחרים? אין. אין לאחרים, אין לאף אחד. 

ישראל שוורץ:

אף אחד? משפחות ששוכרות דירה---
היו"ר משה גפני:

כן, חבר הכנסת מג'אדלה. 

ראלב מג'אדלה:

אני מתחיל להיות רגוע. כשפאינה צועקת, ובצדק, ומגלי זועק, בצדק, ואתה עומד על הרגליים האחוריות שלך, אז כל החברה הישראלית לא מקבלת מענה. 

היו"ר משה גפני:

מסכים. 

ראלב מג'אדלה:

כל החברה הישראלית לא מקבלת. אתה חושב שערבים מקבלים מענה? 

היו"ר משה גפני:

יש פה רשימה---

ראלב מג'אדלה:

עזוב אותך מהרשימה הזאת, זה כולה 10 מיליון שקל, תפסיק עם הקשקוש הזה. זה מס שפתיים. אני על זה אפילו לא הייתי מדבר. יש ציבור אחר, שיש לו קרקע, לא מבקש ממך פיתוח, מבקש ממך שתיתן לו תכנית מתאר. הוא ישלם את האגרה וגם את הפיתוח ואתה לא נותן לו. תכנית מתאר, לא עולה לך כסף, להגדיל את הקו הכחול. מי שמבין בתכניות בנייה, להגדיל את הקו הכחול. לא נותנים להגדיל את הקו הכחול. 

אתה יודע שאני כמעט נכנסתי לבית סוהר בגלל שבניתי בית מועצת פועלים בלא היתר בנייה? ואני לא ידעתי. כמעט. השופטת זלבר, אתה מכיר אותה, כמעט הכניסה אותי לבית סוהר. אמרתי לה, אני לא מהנדס, אני מזכיר מועצת הפועלים, אני לא מתכנן, אני לא מוסד שיכון, אני לא מחלקת הנכסים. 

היו"ר משה גפני:

אבל היה לך כסף לבנות. 

ראלב מג'אדלה:

לא, אני הרגזתי אותה כי אמרתי לה, 'תגידי לי, בבקשה, בהתנחלויות יש היתרי בנייה?'

היו"ר משה גפני:

מה אמרו לך? 

ראלב מג'אדלה:

אמרה 'תוציאו אותו מהאולם מיד', יצאתי מאולם. לכן אני אומר לך, אם פאינה זועקת ומגלי ויעקב ואתה, אז תגיד לי למי---

שי חרמש:

אני מבין שמה שאני דיברתי נמס על הקרח. 

היו"ר משה גפני:

שי חרמש, אפילו הקיבוצים צועקים. 

שי חרמש:

המושבים. 

היו"ר משה גפני:

המושבים, התכוונתי, הקיבוצים. 

ראלב מג'אדלה:

אתם כל השנים אכלתם את השמן של הקיבוצים. עכשיו הגיע הזמן שתתחלפו. 

שי חרמש:

גירשתם את כולנו מהמפלגה שלך, כולם באו ליעקב אדרי למפלגה. מגלי, כל הקיבוצים ברחו מ'העבודה' ל'קדימה' בגללו. 

ראלב מג'אדלה:

גפני, אני אומר לך בצער רב, אני לא רוצה שהממשלה הזאת תיפול. אני הייתי רוצה שהממשלה הזאת תתקן, שתקשיב לציבור, שתיקח אנשי מקצוע טובים, שיכינו תכניות לאומיות של כלל האוכלוסייה, לחרדים ולחילוניים ולערבים---

היו"ר משה גפני:

אני לא אשאר עם הקבוצה של הדרוזים באוויר. 

ראלב מג'אדלה:

תכניס שני יישובים דרוזיים, פתרת את הבעיה? זה לא. מה אתה עושה, כיבוי שרפות כאן? זה לא כיבוי שרפות, אנחנו עכשיו בצומת מכריע מאוד, מביא לנו חוק שבכלל לא עונה לאף אחד. 

היו"ר משה גפני:

איזה חוק? 

ראלב מג'אדלה:
החוק הזה שאתה הולך להצביע עליו מחר. 

היו"ר משה גפני:

חוק הווד"לים (ועדות לדיור לאומי)? 

יעקב אדרי:

חוק הסקנדלים. 

שי חרמש:

חוק הוונדלים. 

פאינה קירשנבאום:

דווקא הווד"לים זה אולי הדבר היחידי שיכול לפתור את הבעיה. הוא לא יפתור את הבעיה, אבל אולי קצת. אני ישבתי שם בדיונים, אני מכירה את החוק הזה. 

ראלב מג'אדלה:

אנחנו חייבים ביום חמישי לומר לראש הממשלה; תתחיל להתייחס לחברה הישראלית כיחידה לאומית אחת כוללת ברצינות. קח אנשי מקצוע, תפסיק עם העסקונה, קחו אנשי מקצוע, קחו אנשים רציניים, שיתכנן את המדינה הזאת. קרקע יש, כסף יש, ביקוש יש, לא חסר כלום, רק צריך אנשים שיעבדו, יעשו את העבודה. זה הכל. 

היו"ר משה גפני:

ואתה אומר שהתכנית הזאת לא פותרת את הבעיה. 

ראלב מג'אדלה:

בטח שהיא לא פותרת את הבעיה. היא סוכרייה, היא אקמול בדרך. 

יעקב אדרי:

יכול להיות שהתכנית הזו תשתנה לגמרי לאור---

ראלב מג'אדלה:

אני גם בעד לאשר אותה, אבל אני אומר לך, זה יוסיף לנו קצת, זו ברכה. גם ברכה. אבל זה לא הפתרון. 

פאינה קירשנבאום:

אני חייבת מלה, זה כבר לא לחוק הזה. בתקופות מסוימות היה המנהל הכללי של משרד ראש הממשלה אוסף את כל המנהלים הכלליים, קראו לזה אוטובוס של מנכ"לים, אם אתה זוכר, ונוסע ממקום למקום והיו בונים בניינים בשבעה חודשים, ומי שעמד בלוח זמנים, קיבל גם מענקים ו---

יעקב אדרי:

נכון, צ'ופר על כל דירה. 

פאינה קירשנבאום:

וכך נבנו הדברים. אני אמרתי פה בוועדה הזאת לפני כבר שלושה או ארבעה או חצי שנה, שאם לא יקום פורום של שר הפנים, שר השיכון ושר האוצר, וינהלו את העניין הזה כמו שצריך, אנחנו נמצא את עצמנו בברוֹךְ. חבל שאנחנו עושים את עצמנו היום, כי זה יכול היה לתת איזה פתרון. אני מסכימה לגמרי עם מה שהוא אומר, שאם לא יהיה פה איזה שהוא פתרון כולל, מערכתי, כל הניירות האלה... אני גם לא בטוחה שזה אפילו אקמול. בסופו של דבר, כל היושבים פה בוועדה, אנחנו, ניתן דין וחשבון על כך שהרמנו יד לזה. 

ראלב מג'אדלה:

תתקנו אותי אם אני טועה, אתם אומרים על דונם 4 יחידות. מי יבנה על דונם 4 יחידות? 

היו"ר משה גפני:

זו בנייה רוויה. 

ראלב מג'אדלה:

אני בעד בנייה רוויה. 

היו"ר משה גפני:

זה הנושא רק של בנייה רוויה. זה הקריטריון של בנייה רוויה. 

ראלב מג'אדלה:

איך יסתדרו? איך יקימו 4 יחידות? 

היו"ר משה גפני:

בתי קומות. זה לא בתי קרקע. אני רוצה להגיד לכם, אנחנו ב'יהדות התורה', ביקשנו גם בהסכם הקואליציוני וגם לאחר מכן פתרון כולל למצוקת הדיור, וכמובן זה מופיע אצלנו גם בהסכם הקואליציוני וגם בדיונים שאנחנו קיימנו, סיעת 'יהדות התורה' עם ראש הממשלה. הגיש חבר הכנסת יצחק וקנין חוק והצטרף בחוק דומה, אבל רחב יותר, חבר הכנסת שהיום הוא סגן השר מוזס. מה שקרה זה שבאיזה שהוא שלב בדרך---

יעקב אדרי:

קיפלו אתכם. 

היו"ר משה גפני:

אותנו לא קיפלו, החוק תלוי ועומד, אני וחבר הכנסת אורי מקלב כתבנו ליושב ראש הכנסת, מוזס היום הוא סגן שר, הוא לא יכול, שנינו חתומים על החוק, כתבנו ליושב ראש הכנסת שעל אף שחבר הכנסת וקנין הסיר את החוק שלו, הרי ועדת הפנים חיברה את זה יחד, אנחנו עומדים על כך שיביאו להצבעה את החוק והדרישה שלנו---

פאינה קירשנבאום:

הוא לא הסיר, כי נתנו לו הבטחות. 

היו"ר משה גפני:

הדרישה תלויה ועומדת. לי היו שיחות עם חבר הכנסת וקנין כמו שבוודאי לכל אחד מכם. מה שקרה זה שאריאל אטיאס, בצדק מבחינתו, אני חושב שהוא לא היה צריך לעשות את זה אבל בצדק מבחינתו, אמר 'אני שר השיכון, אני מופקד על השיכון', היו לי שיחות על זה איתו, הוא גם לא רצה להשיב במליאה על הצעת החוק של מוזס, הוא הלך למסלול נפרד וזה המקסימום שהוא יכול היה להשיג. 

יעקב אדרי:
והוא קיפל את וקנין. 

היו"ר משה גפני:

חבר הכנסת וקנין כועס, בצדק. הוא אומר, 'הנה, כל מה שטענתי ומה שאמרתי בוועדת הכספים כל השנתיים האלה עכשיו מתפוצץ לכולם בפנים'. אני מסכים לחלוטין שהפתרון הזה הוא איננו פתרון שפותר את מצוקת הדיור, זו עמדתה גם של 'יהדות התורה'. אנחנו נפגשנו עם ראש הממשלה לפני שבוע שוב ואמרנו לו שזה לא הפתרון. המדיניות שלי לעזור לכל פתרון, אפילו אם הוא מזערי, אלא אם כן זה מזיק. אם מישהו היה בא והיה אומר לי 'מזיק פה משהו', הייתי נגד. גם בחוקים, גם כשהיה את החוק פה בוועדה, של הגדלת היצע הדירות, גם אז טענו שזה לא יעשה מהפכה, הסכמתי, אבל אם זה עושה איזה שהוא תיקון מזערי, בבקשה, אני תומך בזה. זה עושה תיקון מזערי. עושה תיקון. אני יודע, אני גרתי באופקים, אני יודע שבאופקים יש זוגות צעירים, הלוואי ששר הפנים היה עושה שם את מה שהוא צריך לעשות, היה עושה שם בחירות, זה היה עוד יותר טוב, הוא משאיר את המצב ככה והעיר שוקעת, לא רלוונטי לענייננו. העיר שוקעת. 

פאינה קירשנבאום:

יש להם עוד ראש העיר, הממונה בסדר גמור, רק נותנים לו לשקוע. 

היו"ר משה גפני:

אבל הוא שוקע, הוא היה אצלי כמה פעמים. 

פאינה קירשנבאום:

אני אראה לך ראשי ערים שזה אסון טבע.  

היו"ר משה גפני:

כן, הוא שוקע, אבל---

יעקב אדרי:

 יש עוד משהו חשוב שפה שכחנו. מר שוורץ, תקשיב, איפה נושא הפיתוח? 

היו"ר משה גפני:

עוד לא הגענו לזה, אני רוצה לשאול אותו. אנחנו עצרנו באמצע. 

אני אומר שהפתרון הזה  הוא איננו פתרון שיפתור את מצוקת הדיור. ההחלטה היא החלטה טובה, אני מברך על ההחלטה הזאת, אני חושב שהיא החלטה בסדר---

ישראל שוורץ:

רק מלה אחת, לפי הערכה שלנו, 4,000 זכאים יקנו דירה, וזה לא מעט, 4,000. 

היו"ר משה גפני:

אני לא אמרתי שזה מעט, אני לא בטוח שההערכה הזאת מדויקת. בסדר גמור. לכן הקדמתי ואמרתי, גם אם הפתרון יהיה מזערי, גם אם זה יהיה 2,000, 2,000 זה גם חשוב. אני לא אמרתי שלא. אני לא בטוח גם שהפתרון הזה... מכיוון שבאופקים עד לא מכבר עלתה דירה 250,000 והיום היא עולה 550,000. בגלל מצוקת הדיור, אז ה-60,000 או ה-100,000, שתיכף נשמע ממך, אפילו נניח שזה 100,000 לא פותר את הבעיה, בגלל שהמצוקה גדולה. הרי אם היו קונים לפני שנתיים היו קונים את זה ב-250,000 באופקים, היום זה 550,000 שקל. פה חייב פתרון מערכתי. 

אבל נושא הדיון הזה הוא לגבי הנושא הזה עצמו. אנחנו רוצים לדעת, מה שהעלו חברי הכנסת, לגבי הנושא הזה. לגבי המצוקה הכללית, זו באמת צריכה להיות החלטה של ראש הממשלה, זה לא יכול להיות בפחות מזה ולא יהיה מנוס מלמצוא פתרון, מכיוון שאנחנו במצוקה אמיתית. המצוקה הזאת נבעה כתוצאה מהעובדה שנתנו העדפה לחיזוק המשק ולא נגעו בנושאים החברתיים. זה התחיל ב-2003, או אפילו כבר קודם, אבל זאת מצוקה של סדרי עדיפויות, שהמצוקה הזאת היה צפוי שהיא תקרה, אמרנו את זה כאן שנתיים. 

לגבי הפיתוח, מה שהעלה עכשיו חבר הכנסת אדרי, אבל קודם כל לגבי הביצוע. אני גר באופקים ואני רוצה לרכוש דירה, אני הולך לרכוש דירה, אמרתם שיורד 100,000 שקל. או יותר נכון, יש לי הון עצמי של 100,000 שקל, איפה הוא? 

ישראל שוורץ:

אני לא מכיר את האמירה של---

היו"ר משה גפני:

אז תגיד מה קורה, אני עכשיו נכנס לבנק. אני קונה דירה, אתם הוצאתם מכרז באופקים, אני לוקח את אופקים כדוגמה, אני יכול לדבר גם על רהט ואני יכול לדבר גם... אני עושה חוזה עם הקבלן והדירה עולה 500,000 שקל. אני צריך להביא הון עצמי בבנק, מה קורה עכשיו? 

ישראל שוורץ:
לגבי ההון העצמי? 

היו"ר משה גפני:

מה קורה? תגיד לי מה אני צריך לעשות. אני רוצה את המענק ואני רוצה את הפיתוח. 

ישראל שוורץ:

אם אתה קונה דירה מבנייה רוויה, אתה מקבל הלוואה עומדת של 60,000 שקל, ובנוסף הקבלן מקבל מאיתנו החזר, לא צריך לשלם לנו סכום של עוד סדר גודל של 40,000 שקל, כאשר הוא מראה לנו שהוא מכר דירה---

היו"ר משה גפני:

איך זה מגיע אליי, ה-40,000 שקל? 

ישראל שוורץ:

כאשר אותו קבלן מוכר, אני ואתה מגיעים אליו, אני חסר דירה, אתה בעל דירה. אותו קבלן יודע שבגיני הוא יזוכה ב-40,000 שקל לפיתוח, יהיה לו עניין למכור לי במחיר יותר נוח מאשר לך. 

יעקב אדרי:
זה פשוט לא יאומן. ישראל, אתה עם ניסיון אדיר, עבדנו כמה ימים. מה שאתה אומר עכשיו, הקבלן, במקרה הטוב, הוא יגיד, 'קח 20,000 שקל'---

שי חרמש:

הוא שותה את הכסף אליו. 

יעקב אדרי:

אני לא מבין אתכם. אתה נותן רווח פה ישירות לקבלן. 

היו"ר משה גפני:

הוא אומר, אם הבנתי נכון---

יעקב אדרי:

אני הבנתי אותו מצוין. 

היו"ר משה גפני:

גם השר אטיאס אמר לי את זה. הקבלן עושה חשבון שכדאי לו למכור לזכאים, שיכולים לקבל את החזר הפיתוח. שווה לו למכור בפחות כסף. אבל יכול להיות שאתה צודק, יכול להיות הוא יבוא לזכאי ויגיד 'למי שאיננו זכאי, את כל ה-40,000 שקל אני צריך לשלם, אז אני מוכר לו את ז ה במחיר מסוים. אתה, אם אתה זכאי, כדאי לך לקנות אצלי בגלל שאני ארוויח 20,000 שקל ואתה תקבל זיכוי על 20,000 שקל'. איך אתם פותרים את הבעיה הזאת? 

יעקב אדרי:

איפה הוא הרוויח את ה-40, מה שהממשלה החליטה? 

היו"ר משה גפני:

חבל על הכסף. 

יעקב אדרי:

הקבלן הרוויח. 

היו"ר משה גפני:

איך עושים את זה? אולי לעשות חוזה. הרי אנחנו רוצים שכל הכסף יגיע. 

יעקב אדרי:

אתה מבין, ישראל, את הבעיה? אני בטוח שאתה מבין. 

היו"ר משה גפני:

אם אין לך פתרון, אבל הבעיה הזאת היא בעיה. 

ישראל שוורץ:
צח ישיב יותר טוב. 

צחי דוד:

התכנית מתחלקת, כמו שאמרנו, למענק ולסבסוד הפיתוח. הטענה שלך כלפי סבסוד הפיתוח יכולה לבוא כלפי סבסוד הפיתוח באופן כללי שקיים בפריפריה, של 50%, שהוא הולך לקבלן. מטרת סבסוד הפיתוח, גם בתכנית הזאת, היא שקבלן בכלל יבוא ויגיד 'אני בונה באופקים', 'אני בונה בדימונה', 'אני בונה בירוחם', 'אני בונה במצפה רמון', 'אני בונה במעלות'. בחצי מהיישובים שציינתי ובחצי מהיישובים שיש בתכנית הזאת, אף אחד לא בנה בנייה רוויה בכלל בשנים האחרונות. במעלות לא נבנתה דירה אחת בבנייה רוויה. הסיוע פה לקבלן, לכאורה, לכאורה לקבלן, כי חלק גדול מזה יתגלגל---

ראלב מג'אדלה:

ליצור מוטיבציה? 

צחי דוד:

לא מוטיבציה, כדאיות. ההנחה של ישראל, מה שהוא אמר, זו גם הנחה שלי, שחלק גדול מההטבה בסבסוד הפיתוח תתגלגל גם לרוכש, אנחנו מקווים, באמצעות הורדת מחיר. 

יעקב אדרי:

חד משמעית, לא. זה סיפורים. 

צחי דוד:

אבל היא מאפשרת את עצם הבנייה בחלק מהיישובים. 

יעקב אדרי:

זה משהו אחר, תגיד שאתה רוצה לעודד אותם לבנות במעלות, אני מבין. זה שהזוג הצעיר ירוויח, הוא לא ירוויח כלום. 

צחי דוד:

התכנית הזאת היא מכלול. 

ראלב מג'אדלה:

גם לעודד זה טוב. לקחו את הקרקע ולא השתמשו בה. 

צחי דוד:

ברור לך שלנו, כאגף תקציבים ומשרד אוצר, יש חשש, וזה הטיעון שלנו שהיה גם לפני שהמבצע הזה נקבע, שגם ה-60,000 יתגלגלו בצורת---

היו"ר משה גפני:

אגף התקציבים הרי התנגד לכל התכנית הזאת. 

צחי דוד:

יתגלגל לקבלן בצורת עליית מחיר. למה זה ממוקד בבנייה רוויה ובבניה חדשה? כי אנחנו אומרים שהערך המוסף, בין אם זה יתגלגל לקבלן, בין אם זה יתגלגל לרוכש, שאנחנו נראה פה הרבה בנייה חדשה. כל הגדלת ההיצע שאנחנו מדברים עליה, בזכות המענקים האלה, בין אם חלק מזה מתגלגל לקבלן, כמו שאנחנו חוששים, ובין אם זה הולך לרוכש, זה יאפשר בנייה ביישובים שעד היום לא היתה בהם בנייה. 

יעקב אדרי:

בסדר, הם רוצים לעודד בנייה, הזוג הצעיר לא ירוויח מזה כלום. 

צחי דוד:

את זה לא אמרתי. 

היו"ר משה גפני:

 אגף התקציבים התנגד לכל התכנית הזאת ותכניות דומות, מכיוון שהוא טען שזה יעלה את מחירי הדירות, זו גם ההתנגדות של נגיד בנק ישראל, שזה יעלה את מחירי הדירות, יש יותר כסף לרכישת דירות והדירות זו השקעה טובה. אגף התקציבים רק לא יודע שאם היה היום מישהו שהיה באמת לוקח אחריות על הדברים האלה ובאמת מתמודד עם זה בכל הכוח, הוא היה מקפל את אגף התקציבים לא בחלק הזה, לא בתכנית כזאת, הוא היה מכריח את אוצר המדינה לבנות, הוא היה מכריח את אוצר המדינה לשנות את סדרי העדיפויות, לא עם תכניות קטנות כאלה. משרד האוצר בסופו של דבר, אגף התקציבים בעיקר, מסכים לתכניות קטנות אפילו שהוא לא שלם איתן. 

שי חרמש:
גפני, להזכירך דבר אחד, חוק הדיור הציבורי כל שנה מוקפא. עכשיו נמכרו רבבות דירות, אמור היה להיות בקרן הזאת סכומי עתק. מה שצריך היום, היות והכסף הזה נשתה ונשרף, ממשלה חכמה היתה צריכה לבוא היום ולומר 'אתם יודעים מה? אי אפשר מחר בבוקר, אבל אני הולכת להפעיל את חוק הדיור הציבורי', פרוס על חמש-שש שנים, שמה כל שנה שניים-שלושה מיליארד מהכסף שהיא גבתה בעבר---

היו"ר משה גפני:

צחי, זו תכנית טובה, נכון? לקחת את הכסף ולבנות דיור ציבורי. 

צחי דוד:

פה אני אסנגר על השר. 

היו"ר משה גפני:
לא, השר בסדר גמור, הוא עושה מה שהוא יכול לעשות. 

יעקב אדרי:

הרב גפני, זו היתה המטרה, אגב. זה כתוב. 

שי חרמש:

אז אני אומר, יעקב, אי אפשר הלילה, אבל להודיע מ-2012 בחמש שנים להחזיר את הכסף. 

היו"ר משה גפני:

אני בעד. 

ישראל שוורץ:

ואז לא תהיה אף דירה דיור ציבורי למי ש---

 היו"ר משה גפני:

צחי, מה העמדה שלכם על ההצעה של חבר הכנסת חרמש? 

פאינה קירשנבאום:

למה? 

ישראל שוורץ:

כי הדירות יימכרו. 

פאינה קירשנבאום:

למה יימכרו? לא צריך למכור, צריך לבנות חדשות. מי אמר למכור? 

ישראל שוורץ:

על כל עשר דירות, תיבנה דירה אחת. 

היו"ר משה גפני:

צחי, מה עמדת אגף התקציבים על ההצעה של חברי הכנסת שי חרמש ופאינה קירשנבאום, שאני מצטרף אליהם? זה פתרון, זה כבר לא קבלנים, זה כבר לא ספקולציות, זה המדינה בעניין. 

יעקב אדרי:

הם לא רוצים. 

היו"ר משה גפני:

מה, אתה אגף תקציבים? 

צחי דוד:

מבצעי 'בית משלי' ו'דירה משלי', הכספים נטו שנכנסו מהמבצעים האלה משמשים למטרות שיכוניות, בין היתר דירות נ"ר (נכסי רכישה), בין היתר שיפוץ דירות דיור ציבורי. 

שי חרמש:

40 דירות נ"ר בשנה. 

צחי דוד:

150 מיליון שקל זה קצת יותר מ-40 דירות. 

יעקב אדרי:

כמה נתתם לנ"ר? יש פה מיליארדים שנכנסו. הרי אנחנו אישרנו 150 מיליון שקל לנ"ר---

פאינה קירשנבאום:

כמה דירות של דיור סוציאלי סגורות, כמה בניינים סגורים, כי הם לא ראויים למגורים? יש לי רשימה של דירות של עמיגור---

היו"ר משה גפני:

מה הוא אשם? 

פאינה קירשנבאום:

בקרית גת עומדים שני בניינים סגורים שלא גרים שם בכלל, בחדרה---

היו"ר משה גפני:

מה אתם רוצים ממנו? אתם פוחדים מאריאל אטיאס ומיובל שטייניץ, אז אתם מתחילים איתו? 

יעקב אדרי:

איפה התקציבים של שיקום שכונות? שכונות ותיקות? איפה? 

היו"ר משה גפני:

ישראל, יש לי שאלה אליך, מה שהוא אומר זה נכון, והכסף עובר ואתם אומרים, הכל בסדר, כמה דירות היו בדיור הציבורי לפני 20 שנה וכמה יש היום? 

ישראל שוורץ:

לפני 20 שנה אני לא יודע. 

היו"ר משה גפני:

מתי התאריך האחרון שאתה יודע? 

ישראל שוורץ:

כשהתחיל חוק הדיור הציבורי היו כ-100,000, היום יש כ-65,000. 

יעקב אדרי:

35,000 דירות נמכרו. 

היו"ר משה גפני:

אבל מכרתם את הדירות.

ישראל שוורץ:

אמרתי מ-100 ל-65. 

היו"ר משה גפני:

אני שואל שאלה, מכרתם את הדירות, למה לא לקחתם את הכסף הזה ובניתם עוד דירות? מה עשיתם עם הכסף הזה? 
צחי דוד:

אל תשכח שדירה נמכרת בפחות מ-50% ממחירה של---

היו"ר משה גפני:

זה לא קשור לפוליטיקה בכלל, זה כל הממשלות. צחי, מכרו דירות, היה חוק הדיור הציבורי, מכרו דירות בדיור הציבורי, קיבלו על כל דירה 20,000 שקל, לא מיליון ולא 200,000 שקל, 20,000 שקל. מה עשו עם ה-20,000 שקל האלה של כל דירה שמכרו? 

שי חרמש:
39,000 דולר. 

היו"ר משה גפני:

מכרת, אתה כל הזמן מוכר וקונה ואני לא יודע איפה אתה בכלל. 

צחי דוד:

מההכנסות נטו שהגיעו---

היו"ר משה גפני:

ממכירת הדירות. לא יודע מה זה הכנסות נטו. מכרת דירה, מה עשית עם הכסף? 

צחי דוד:

זה הופנה לרכש דירות נ"ר, שיפוץ דירות דיור ציבורי---

היו"ר משה גפני:

לקחתם את כל הכסף הזה והעברתם אותם לרכש דירות נ"ר? 

יעקב אדרי:

שלא למטרה הייעודית שלו. 

צחי דוד:

אין לי פה מספרים מדויקים.

היו"ר משה גפני:

אבל זה ברור לך, תגיד לי את האמת... לא יקרה שתגיד את האמת, תאמין לי, הרי אני יודע את האמת, אני רק רוצה שתענה לי. 

יעקב אדרי:

הרב גפני יגיד ואתה תענה. 

שי חרמש:

אל תביך, כולנו יודעים. 

היו"ר משה גפני:

צחי, תענה לי תשובה, אני הרי יודע את התשובה. תענה תשובה, זה בסדר, הרי עכשיו אנחנו בפתחה של תקופה שראש הממשלה הולך לשנות מדיניות. שלא תהיה אי הבנה בעניין. עם החומרים האלה נצטרך לעשות שימוש בחודשים הקרובים. 

יעקב אדרי:

אגב, הדיון מיותר היום. 

היו"ר משה גפני:

 לא מיותר שום דבר, תאמין לי, זו הקדמה טובה. אני שואל אותך שאלה, מכרתם דירות, מ-100,000, אומר מר ישראל שוורץ, ירד ל-65,000, לפי דעתי אפילו קצת יותר, אבל נניח, בסדר---

צחי דוד:

מ-90 ל-60. 

היו"ר משה גפני:

אני אביא לך את הנתונים, לא חשוב, אני זוכר תקופות קדומות, וישראל גם בוודאי, רק אין לו את הנתונים. אני זוכר כמה דירות בדיור הציבורי היו באופקים, רק באופקים לבד. אבל בסדר, המדינה השתנתה, היא נהייתה ניאו-קפיטליסטית, עושים מחאת אוהלים בשדרות רוטשילד במקום לעשות את זה במצפה רמון. המציאות הזאת שהכסף שנכנס מכל מכירות הדירות האלה, האם כל הכסף הלך לרכוש דירות או לבנות דירות בדיור הציבורי? 

צחי דוד:
אמרתי, אני לא מדבר על כל ה---

שי חרמש:

הוא לא היה צבוע, תגיד את זה ישר. זה היה כסף חופשי, הוא לא היה צבוע. 

היו"ר משה גפני:

אני לא יודע מה יש לו מהיצר הרע שלו, יצרך מתגבר עליך כל הזמן. 

שי חרמש:

לא, אי אפשר... בגלל שאני רואה אותך. 

צחי דוד:

אני לא מדבר על כל הכסף, הוועדה, אם זיכרוני אינו מטעני, קיבלה דיווח מפורט על כל הכסף. ברמת הכותרות, דיור ציבורי---

היו"ר משה גפני:

אני אסכם לכם את החלק הזה, היות ואני יודע, והוא באמת נזהר בלשונו, ובצדק מבחינתו. מה שעשו, כמו בכל הדברים האלה, לקחו את הכסף הזה, זה נכנס לקופת המדינה, ומפעם לפעם היינו צריכים להילחם איתם, להוציא כסף לדירות נ"ר ולהוציא כסף לפה, ועשו לנו טובה והיו אומרים לנו שם בחוץ, 'אבל תתמוך בי בכל הדברים האחרים, אני העברתי כסף לדירות נ"ר'. לקחו את הכסף הזה, שזה כסף של הדיור הציבורי, ופשוט יש פחות. ואם המדיניות הזאת ממשיכה, עוד מעט אין בכלל דיור ציבורי. עוד מעט. אבל זה לא הולך לקרות, שלא תהיה אי הבנה. זה הולך להשתנות עכשיו. 

שי חרמש:

איך אתה יודע? 

היו"ר משה גפני:

אני אומר לך. תרשום מה שאמרתי. זה הולך להשתנות. אין מציאות היום שכל ממשלה בישראל, כולל הממשלה הנוכחית, לא ישנו ולא יהיה שידוד מערכות מוחלט. נגמר הסיפור הזה. אנחנו התרענו על זה שנתיים, לצערי זה לקח הרבה זמן, חבל שזה הלך דרך הפגנות ומחאות כאלה, זה היה צריך להיעשות כבר הרבה קודם. 

יעקב אדרי:

מה שאתם הייתם צריכים לעשות ולא עשיתם. 

היו"ר משה גפני:

נכון. 

שי חרמש:

מודה ועוזב ירוחם. 

היו"ר משה גפני:

אני יודע מה אני עשיתי כאן, אני יודע מה עשיתי בתפקידי, זהו. 

הבנקים, מה הולך לקרות? מי משיב לנו? 

זאב דקל:

ראשית לעניין ההון העצמי. מדובר פה במענק מותנה, כאשר ההתניה היא צורת ההתנהגות של הלווה שלנו, לאחר מכן אישור של משרד השיכון שגם הוא מותנה באישור של משרד חקירות כזה או אחר. במצב כזה, אם אחד הגורמים לא מאשרים---

היו"ר משה גפני:

זאת אומרת אם אני בא לקחת אצלכם הלוואה, מה אתם עושים לי? 

זאב דקל:

אנחנו מעמידים את ההלוואה כמענק מותנה---

היו"ר משה גפני:

עוד לפני המענק. אני בא אליכם, אני גר באופקים ואני מבקש לקחת הלוואה מבנק דיסקונט. אין לכם סניף באופקים, אני לא יודע למה. 

זאב דקל:

נכון. 

היו"ר משה גפני:

אז תקימו. 

זאב דקל:

אתה מגיע לסניף---

היו"ר משה גפני:

אני מגיע לסניף בנק דיסקונט בבאר שבע ואני הולך לרכוש דירה באופקים, עדיין אין את התכנית הזאת של הממשלה, מה אתם עושים לי? אתם בודקים אותי? מה אתם עושים? 

זאב דקל:

אנחנו בודקים שאתה עומד בתנאים שהוצגו בהוראה. 

היו"ר משה גפני:

אם אני מובטל, פוטרתי מהעבודה, הייתי עובד במועצה המקומית בעירייה ופיטרו אותי. 

זאב דקל:

אז נבדיל בין ההוראה הספציפית הזאת---

היו"ר משה גפני:

לא, עזוב, אנחנו עדיין לא בהוראה, אנחנו תיכף נראה מה ההוראה עשתה. 

יעקב אדרי:

הלוואה רגילה. 

היו"ר משה גפני:

אני בא לבנק דיסקונט בבאר שבע, אני אומר שאני מובטל, אשתי עבדה במפעל והיא גם עכשיו לא, היא עקרת בית ואני רוצה לרכוש דירה. עדיין אין תכנית של הממשלה, מה קורה איתי בבנק דיסקונט? 

יעקב אדרי:

ישתתפו בצערך.

זאב דקל:

אנחנו בודקים אותך כמו שבודקים כל לקוח רגיל. בודקים שיש לך כושר החזר, שאתה יכול להחזיר את ההלוואה, שאתה לא קופץ מעל יכולותיך, ובודקים. 

היו"ר משה גפני:

אוקי. מה עשתה עכשיו התכנית של הממשלה? היום אני בא לבנק דיסקונט, היום יום שלישי, באתי עכשיו לבנק דיסקונט אחרי החלטת הממשלה הזאת, מה אתם עושים לי בשונה מקודם? 

יעקב אדרי:

אתה לא שואל שאלה נכונה, תסלח לי. 

היו"ר משה גפני:

בסדר, תיכף תשאל אתה. 

יעקב אדרי:

אתה לא מעמיד את זה נכון. קודם כל יש את ההלוואה הרגילה, שהם בדקו בנהלים שלהם ועל פי ההוראות של בנק ישראל. זה בסדר. הם ימשיכו באותו מסלול. מה שאתה צריך לשאול, בוא נאמר שאתה זכאי להלוואה, בדקו אותך, אבל אתה צריך להביא הון עצמי של 30%, או 40%. האם אתם מכירים במענק הזה כחלק מה-30%? זאת השאלה. 

היו"ר משה גפני:

יפה. זאת השאלה שלי, רק לא ידעתי להסביר אותה. 

זאב דקל:

לזה רציתי להתייחס קודם. ברגע שהמענק הוא מותנה וההתניה לא התקיימה, זה הופך להלוואה רגילה ביחס שווה לכספי הבנק הנוספים שניתנו ואנחנו צריכים לפעול לגביית הכספים. בסיטואציה הזאת אי אפשר להתייחס לזה כהון עצמי. 

יעקב אדרי:

דבר איתנו עברית פשוטה. 

זאב דקל:

התשובה היא לא. 

שי חרמש:

הוא רואה בזה הלוואה והוא אומר, אם הוא לא יישב שנתיים, אז זה נשאר כהלוואה---

טיבי רבינוביץ:

זה לא הוא רואה. 

שי חרמש:
אין לי טענה אליך. גפני, למרבית הצער, אין לי טענות למערכת הבנקאית הפעם. הוא בא ואומר ככה; ישנה הלוואה מותנית, לקח היהודי את ההלוואה, או לא יהודי, תסלח לי, וכעבור חודש הסתלק. הבנק אומר 'אני חשוף, מה אתם רוצים ממני?' 

יעקב אדרי:

לא, זו לא הלוואה, זה מענק, הממשלה אמרה, 'אני נותנת לך מענק'. אתם עשיתם מזה הלוואה וסיבכתם את העניין ולא עזרתם לטובת העניינים. 

שי חרמש:

יעקב, זו הלוואה מותנית, לא מענק. 

זאב דקל:

חבר הכנסת גפני, תמיד זה היה ככה, זה לא חדש. 

שי חרמש:

כמי שבא להגן על בנקים, צדקתי הפעם? 

טיבי רבינוביץ:

צדקת, אני רק רוצה לחזק אותך.

שגית אפיק:

יש לי שאלה, ההלוואה לדיור, ההלוואה לזכאים שניתנת מכוח חוק הלוואות לדיור, אליה אתם כן מתייחסים כאל הון עצמי של הזכאי. 

משה כהן:

לא. 

שגית אפיק:

זה גם נחשב בגדר ההלוואות שהוא מקבל, למרות שהוא מחזיר את זה למדינה? 

משה כהן:

הון עצמי זה הון עצמי מהבית. 

שגית אפיק:

אני ידעתי שמתייחסים להלוואה לדיור לפי חוק הלוואות לדיור, שהיא הלוואה שהמדינה נותנת, כאל סוג של הון עצמי, אבל הם אומרים שגם לזה הם לא מתייחסים כהון עצמי. 

ישראל שוורץ:

לא היה אף פעם. מעולם. 

היו"ר משה גפני:

זאת אומרת כשאני הייתי מקבל הלוואת מקום---

ישראל שוורץ:

זו היתה הלוואה והבנק התייחס לזה כמו אל הלוואה וזה אף פעם לא נחשב לחלק מההון העצמי. 

היו"ר משה גפני:

אמר לי שר השיכון, אריאל אטיאס, אני גם שמעתי אותו אומר את זה בכלי התקשורת, שאנשים באו לבנקים והיה חסר להם כסף ולכן הם לא היו יכולים לקבל הלוואה, שזה היה חלק מהבעיה. הוא אמר לי את זה באופן אישי ואני שמעתי אותו אומר את זה גם בכלי התקשורת. עכשיו הוא אמר, אחרי החלטת הממשלה הנוכחית, שיבוא זכאי לבנק, הוא בא עם הון עצמי של 60,000 שקל. אלה היו המלים שלו, גם בכלי התקשורת וגם מה שהוא אמר לי. 

טיבי רבינוביץ:

אני רק רוצה, אדוני היושב ראש, להקריא מהסעיף הרלוונטי והסעיף הרלוונטי זה סעיף 5, 'במקרים של אי העמדה בתנאי המענק, כפי שצוין בסעיף 4, על הבנק להעמיד את יתרת המענק מיום בו הפר זכאי את תנאי המענק לפירעון בתוספת ריבית'. כלומר באותו רגע שאני חייב להעמיד לפירעון, זה הופך להלוואה. 

שי חרמש:

אם אין בטוחה, זה הלוואה כמו הלוואה

יעקב אדרי:

בקיצור לא הקלתם על הזוגות הצעירים. 

ישראל שוורץ:

לא, פעם הוא לקח 60,000 שקל והחזיר על זה כל חודש כסף, פה הוא לא מחזיר. זה לא הקלה? 

יעקב אדרי:

כן, אבל אנחנו רצינו שיכירו בזה כחלק מההון העצמי שלו. זה אי אפשר לעשות. זה מה שאמר לי השר אטיאס ואמר לרב גפני. 

היו"ר משה גפני:

היה לנו ויכוח בחוק מס שבח, שאתמול העברתי אותו במליאה, ויכוח עם משרד האוצר. שזה חלק מההתקפה שלהם עליי. הם עשו את זה גם בפטור ממס שבח, הם אמרו 'המוכר יהיה חייב במס שבח, אלא אם כן הוא יוכיח שהקונה...'. המוכר יהיה חייב במס שבח, זה יהיה מותנה עדיין ברשות המסים אם הוא מקבל את הפטור ממס שבח או לא. אני טענתי ואמרנו את זה בוועדה שאף אחד לא ימכור דירה, בגלל שאם אתה חייב במס השבח וזה מותנה, הוא יגיד 'אני יודע מה יקרה?' ואמרנו שצריך להשית את זה על הקונה, הוא צריך לקבל את הפטור כדי שהוא ימכור. על הקונה נשית אחוז גבוה של מס רכישה, שהסכמתי שזה יהיה גם 15%, אם הוא לא יגור שנתיים. אגף התקציבים ניהל נגדי מלחמת עולם, בין היתר על זה. אם שר השיכון היה לוקח אותי למאבק הזה, ולא היה עושה אותו לבד, לא הייתי מסכים בשום פנים ואופן שזה יהיה מענק מותנה שהבנקים יחכו. מה יש פה לדבר? זו הקלה טובה, מה שאמרת, אני לא מתעלם, אני איש ריאלי, זו הקלה מצוינת מכיוון שאותו זכאי לא יצטרך לשלם עכשיו שנתיים את ההחזרים, וכשהוא מסיים את השנתיים---

ישראל שוורץ:

למה? אם הוא נשאר עם דירה באזור---

היו"ר משה גפני:

אני אמרתי, תאמין לי. 

ישראל שוורץ:

לא שנתיים. 

היו"ר משה גפני:

 ישראל, נדמה לי שכבר למעלה מ-20 שנה אתה מלמד אותי את זה, אני בכל אופן למדתי. 

ישראל שוורץ:

לא, אני אגיד לך למה אני קופץ. אם מישהו יבוא מכוכב אחר וישמע את הדיון, הוא יגיד 'איזה גזרה הטילו על זוגות צעירים'? זרקו עליהם מענקים, המסכנים. 

היו"ר משה גפני:

לא, נחזיר אותו חזרה לכוכב שלו. לא. 

ישראל שוורץ:

4,000 זוגות צעירים בשנה---

היו"ר משה גפני:

לא אמרנו את זה. אמרנו---

ישראל שוורץ:

אני אגיד לך יותר מזה, אם יבואו 8,000, יביאו כסף ל-8,000. הוא יביא. לא קרה פעם שבסיוע אמרו 'נגמר הכסף', לא קרה אף פעם. 

היו"ר משה גפני:

ההוראה הזאת הגיעה לבנקים? 

טיבי רבינוביץ:

ביום חמישי הופץ אלינו המסמך. אבל, אדוני היושב ראש, אולי הבהרה אחת, בגלל כל מיני עניינים מיכוניים ותפעוליים, ייקח לנו שבוע-שבוע וחצי עד שבועיים להיערך לעניין הזה. 

היו"ר משה גפני:

שבוע-שבוע וחצי עד שבועיים. 

יעקב אדרי:

תגיד לי, הקבלנים לא ישאלו את הזוג הצעיר שקונה, הקבלן נותן לו את ההנחה אחרי שהוא מציג את החוזה---

ישראל שוורץ:
אתה מדבר על הפיתוח או על המענק?

יעקב אדרי:

על המענק. הוא צריך לבוא עם החוזה לקבלן. 

ישראל שוורץ:

עם החוזה הוא צריך לבוא לבנק, הבנק רואה שזו בנייה רוויה וזה חלק ממה שמגיע לו.

היו"ר משה גפני:

רבותיי, אנחנו לא נדרשים להצבעה בעניין הזה, את דעתנו הבענו, אבל דבר אחד אני מבקש לקבל החלטה, זה באמת הופך להיות מבחינתנו בלתי נסבל. אנחנו כמובן נדבר אל כל המערכת כולה, פה צריך באמת שידוד מערכות מוחלט, אין ויכוח לגבי העניין הזה; אנחנו דורשים מהממשלה, אנחנו גם נפנה לשר האוצר ולשר השיכון, אנחנו כנראה גם נאמר את זה לראש הממשלה, אבל לפנות אליו, אנחנו דורשים, על אף הקריטריונים ועל אף כל מה שנקבע לעניין הזה, להכניס יישוב דרוזי. 

שי חרמש:

ו---? 

היו"ר משה גפני:

ומה? 

שי חרמש:

קווי העימות. חבר'ה, זה כלום, זה בשוליים וזו הצהרה. 

היו"ר משה גפני:

אם אתה עומד על זה, נקבל על זה החלטה. אני מבקש ממך לא לעמוד על זה. אני רוצה להדגיש---

שי חרמש:

זה היה בחצי הדרך עם שר האוצר. 

היו"ר משה גפני:

בסדר, אז נמשיך את הדיונים האלה, הרי אנחנו לא הולכים להתפזר עכשיו לשום מקום. הנושא של היישוב הדרוזי... תאמין לי, אני יודע מה שאני אומר. הנושא של יישוב דרוזי, יש פה בעיה שהיא בעיה אמיתית, אנחנו מצטיירים רע מאוד, אנחנו מדינה לא שוויונית. זה שאתה מדבר על בנייה רוויה או צמודי קרקע קו עימות, אנחנו נמשיך את הדיון הזה, הרי אני לא נגד, אני בעד, אבל יגידו לנו 'עם כל הכבוד לכם, היתה החלטת ממשלה', הנושא של יישוב דרוזי, יש בו צרימה אמיתית מבחינה לאומית. בזה נמשיך את הדיון. אם אתה עומד על זה, נקבל החלטה כזאת, אבל אז זו החלטה, טוב בשביל כותרות לעיתונים. אם נקבל החלטה על יישוב דרוזי, אנחנו יכולים להשיג את זה. 

יעקב אדרי:

ישראל, אתם יודעים את המחירים היום של קבוצת היישובים האלה, מבחינת הדירות? 

ישראל שוורץ:

ברוב היישובים האלה לא נבנו דירות חדשות כבר הרבה שנים. עכשיו יתחילו לבנות. 

שי חרמש:

זה כל כך שולי, כל כך טריוויאלי וכל כך--- 

היו"ר משה גפני:

אם אתה עומד על זה---

שי חרמש:

ושר האוצר עומד מאחורי זה. 

היו"ר משה גפני:

אם אתה עומד על זה, נקבל החלטה. 

שי חרמש:

אני מאוד מבקש. אנחנו כבר בחצי הדרך עם זה.  

היו"ר משה גפני:

 אתה עומד על זה? בסדר, אנחנו לא אמורים לקבל החלטה עכשיו. 

שי חרמש:

בסדר. 

היו"ר משה גפני:

אנחנו מקבלים החלטה רק לגבי הנושא, אנחנו דורשים מהממשלה, אנחנו נפנה לשר השיכון ולשר האוצר, להכניס יישוב דרוזי לרשימה, על אף הקריטריונים, ולמצוא את הקריטריון של יישוב דרוזי בשמו. 

ראלב מג'אדלה:

הכי קרוב לקריטריון. 

היו"ר משה גפני:

ואנחנו נטפל בעניין הזה. 

תודה רבה לכם. 

הישיבה ננעלה בשעה 13:00
